laion/Wikipedia-Exotic huggingface dataset:
לי רוס

לי רוס (באנגלית: Lee Ross; נולד ב-1971) הוא שחקן אנגלי. תפקידיו הידועים הם בדמות קני פיליפס בסדרת הטלוויזיה לילדים "Press Gang" של ערוץ CITV, ובדמות אוון טרנר באופרת הסבון "איסטאנדרס" של ה-BBC. עוד הוא מוכר מהופעותיו בסדרת הדרמה "Dodger, Bonzo and the Rest", הסרט "סודות ושקרים" ובתוכנית "המופע של קתרין טייט". רוס נולד בלוטון שבבדפורדשייר. הוא למד בבית הספר התיכון סטוקווד בעיר. לראשונה היה לפנים מוכרות בטלוויזיה הבריטית בשנת 1983 בדמות אחד הילדים בפרסומת עבור משחת השיניים "קולגייט" שהייתה פרודיה על השיר "Baggy Trousers" של להקת מאדנס. הופעתו הראשונה כשחקן הייתה בדמות סם השמן בהפקה של מיקי דולנז של המחזמר "באגסי מאלון" בווסט אנד. אחר כך גילם את דודג'ר בסדרת הטלוויזיה "Dodger, Bonzo and the Rest" שהייתה ספין אוף לסדרה "Dramarama". הסדרה רצה מ-1985 עד 1986. בשנים 1989 עד 1991 שיחק רוס בתפקיד קני פיליפס בסדרה לילדים "Press Gang". בקולנוע שיחק רוס ב-1990 בתפקיד בריאן בסרט "Amongst Barbarians" ובתפקיד פיל ב-"Sweet Nothing". הוא גילם את ג'ייסון בסרט "Buddy's Song" וב-1999 שיחק בתפקיד דני בסרט "הסוחר הנוכל". רוס שיחק בתפקיד ראשי בסרט "Hard Men" בדמות הגנגסטר. ב-1995 הופיע בתפקיד גומבו בסרט " I.D.". ב-1991 גילם רוס את ג'סטין פאריש, בנו של הדמות שגילם ג'ים ברודבנט, בסרט "Work!". ב-1992 וב-1993 הופיע ב-"The Guilty", בסדרה "בין השורות", בסדרה "חדר מיון", ב-"Westbeach", ב-"The Bill", ובסדרה "The Upper Hand". בסוף שנות התשעים של המאה העשרים שיחק רוס בתפקידים רבים נוספים בהם בסדרה "משפט ועונש" וב-"Boobs in the Wood" של ג'ים דייווידסון. ב-1996 הופיע רוס בתפקיד פול, החבר של רוקסן (קלייר ראשברוק) בסרטו עטור השבחים של מייק לי "סודות ושקרים". רוס דיבב את הדמות הוקביט בכול שלוש העונות של הסדרה "גבעת ווטרשיפ". ב-2012 שיחק רוס בתיאטרון רויאל קורט בלונדון. הוא גילם את בארי במחזה "In Basildon" מאת דייוויד אלדריג'. רוס הופיע במערכונים רבים בתוכנית "המופע של קתרין טייט" לצדן של קתרין טייט וניקי וורדלי. הוא שיחק בתפקיד אורח בסדרות טלוויזיה שונות בהן "להעיר את המתים", "הנוכלים", "יריחו", "M.I.T.: Murder Investigation Team", "חיים על מאדים" ובמיני-סדרה "חברים משותפים". ב-2006 וב-2009 שיחק רוס בתפקיד אוון טרנר באופרת הסבון "איסטאנדרס". ב-2010 השתתף ברדיו דרמה "De Moker" בתפקיד הגנגסטר בופוני. לי רוס, במסד הנתונים הקולנועיים IMDb (באנגלית) Luton-born Lee Ross returns to EastEnders, Luton Today, 07 October 2009
צוען

צֹעַן עיר מצרית קדומה, ממזרח לדלתת הנילוס. שמה מופיע לראשונה במקרא בספר במדבר, פרק י"ג, פסוק כ"ב בסיפור המרגלים שיצאו לתור את הארץ בשליחות משה. יש המזהים את צוען עם העיר הקדומה אווריס בירתם של הפרעונים החיקסוסיים, או פי-רעמסס שנבנתה על־יד חורבותיה. אחרים זיהו את העיר עם טאניס המופיעה במקורות הלניסטיים. אסטלה מימי רעמסס הראשון שנתגלתה בצאן אל חגר מציינת "ארבע מאות שנה לבניין צוען". ומצוען שלט גם רעמסס השני. בספר בראשית מתוארת ישיבתם של יעקב ובניו בגושן ותהילים ע"ח היא "שדה צען". משפחת יעקב התיישבה במדבר ולא במרכזי הערים. שדה צוען הוא מקום המתאים למרעה. במקרא "שדה צוען" הוא גם כינוי למצרים. בתעודות מצריות מופיעים תיאורים על התיישבות שבטים נודדים באזור. פפירוס אנאסטזי מתאר את התיישבותם של שבטים אלה: ”סיימנו להניח לשבטי השאסו מאדום לעבור את מבצר מרנפתח אשר בת'כו אל הבריכות של פיתום של מרנפתח אשר בת'כו כדי להחיות את עצמם ואת מקניהם , על פי רצון פרעה”. הכתוב בספר במדבר מוסר כי ”חֶבְרוֹן שֶׁבַע שָׁנִים נִבְנְתָה לִפְנֵי צֹעַן מִצְרָיִם” (ספר במדבר, פרק י"ג, פסוק כ"ב). צען שבה ועולה בדברי הנביאים: ישעיהו: אַךְ אֱוִלִים שָׂרֵי צֹעַן חַכְמֵי יֹעֲצֵי פַרְעֹה עֵצָה נִבְעָרָה אֵיךְ תֹּאמְרוּ אֶל פַּרְעֹה בֶּן חֲכָמִים אֲנִי בֶּן מַלְכֵי קֶדֶם. אַיָּם אֵפוֹא חֲכָמֶיךָ וְיַגִּידוּ נָא לָךְ וְיֵדְעוּ מַה יָּעַץ יְהוָה צְבָאוֹת עַל מִצְרָיִם. נוֹאֲלוּ שָׂרֵי צֹעַן נִשְּׁאוּ שָׂרֵי נֹף הִתְעוּ אֶת מִצְרַיִם פִּנַּת שְׁבָטֶיהָ (ספר יְשַׁעְיָהוּ פרק י"ט פסוקים י"א-י"ג). יחזקאל: "וַהֲשִׁמֹּתִי אֶת פַּתְרוֹס וְנָתַתִּי אֵשׁ בְּצֹעַן וְעָשִׂיתִי שְׁפָטִים בְּנֹא" (ספר יחזקאל פרק ל' פסוק יד). בעברית, הכינוי הנפוץ לבני רומה הוא "צוענים". אחד המקורות הוא שבעבר סברו כי מוצא בני רומה הוא במצרים, וכך למשל השם באנגלית (Gypsy) פירושו "זה שבא ממצרים" (Egyptian), ובשם העברי ישנה רמיזה לצוען. ע. ג. חורון, קדם וערב, דביר, 2000, עמ' 316 וכך מתרגם אונקלוס (במדבר יג, כב) את שם העיר יעקב מילגרום, עולם התנ"ך: במדבר, תל אביב, דוידזון עתי, 1993, עמ' 85 ספר בראשית, פרק מ"ז, פסוקים א'–ו' ספר תהילים, פרק ע"ח, פסוק י"ב בוסתנאי עודד, עולם התנ"ך: שמות, תל אביב, דוידזון עתי, 1993, עמ' 12 ערך זה הוא קצרמר בנושא תנ"ך ובנושא ארכאולוגיה. אתם מוזמנים לתרום לוויקיפדיה ולהרחיב אותו.
נבחרת גביע הפדרציה של ארגנטינה

נבחרת גביע הפדרציה של ארגנטינה היא נבחרת הטניס של ארגנטינה המשחקת בגביע הפדרציה העולמי ומורכבת משחקניות הטניס הבכירות שלה. הנבחרת משחקת בגביע הפדרציה החל משנת 1964. היא פעמיים הגיע לחצי גמר. נכון לשנת 2017 שיחקה ארגנטינה מאז תחילת השתתפותה בגביע הפדרציה 162 משחקים בינלאומיים, בהם ניצחה 96 מפגשים. הדירוג הנוכחי של נבחרת ארגנטינה בדירוג נבחרות הנשים של גביע הפדרציה, הוא המקום ה-22 בעולם, נכון ל-15 באפריל 2024, עלייה של מקום אחד לעומת דירוג קודם. 1964 : רבע גמר 1965 : סיבוב 1 1966 : סיבוב 2 1967 : - 1968 : - 1969 : - 1970 : - 1971 : סיבוב 1 1972 : סיבוב 2 1973 : סיבוב 1 1974 : סיבוב 1 1975 : סיבוב 2 1976 : סיבוב 2 1977 : סיבוב 2 1978 : סיבוב 2 1979 : סיבוב 1 1980 : סיבוב 2 1981 : - 1982 : סיבוב 1 1983 : רבע גמר 1984 : סיבוב 1 1985 : רבע גמר 1986 : חצי גמר 1987 : רבע גמר 1988 : סיבוב 2 1989 : סיבוב 2 1990 : סיבוב 1 1991 : סיבוב 1 1992 : רבע גמר 1993 : חצי גמר 1994 : סיבוב 2 1995 : בית עולמי ב' 1996 : בית עולמי ב' 1997 : בית עולמי ב' 1998 : בית עולמי ב' 1999 : אזור אמריקה 2000 : בית עולמי ב' 2001 : בית עולמי 2002 : בית עולמי 2003 : בית עולמי 2004 : רבע גמר 2005 : בית עולמי 2006 : בית עולמי ב' 2007 : בית עולמי ב' 2008 : בית עולמי 2009 : בית עולמי 2010 : בית עולמי ב' 2011 : אזור אמריקה 2012 : אזור אמריקה 2013 : בית עולמי ב' 2014 : בית עולמי ב' 2015 : בית עולמי ב' 2016 : בית עולמי ב' 2017 : אזור אמריקה 2018 : אזור אמריקה 2019 : אזור אמריקה 2020-21 : אזור אמריקה 2022 : אזור אמריקה מדיה וקבצים בנושא נבחרת גביע הפדרציה של ארגנטינה בוויקישיתוף נבחרת טניס הנשים של ארגנטינה - דף הנבחרת מאתר גביע הפדרציה דירוג נבחרות הנשים של גביע הפדרציה באתר הפדרציה הבינלאומית לטניס ערך זה הוא קצרמר בנושא טניס ובנושא ארגנטינה. אתם מוזמנים לתרום לוויקיפדיה ולהרחיב אותו.
ברווז גמדי ירוק

ברווז גמדי ירוק (שם מדעי: Nettapus pulchellus) הוא ברווז מצוי קטן מהסוג ברווז כותנה אשר נפוץ בדרום גינאה החדשה וצפון אוסטרליה. המין תואר לראשונה בשנת 1842 על ידי האורניתולוג ג'ון גולד, שמו המדעי נגזר מצורת ההקטנה בלטינית של שם התואר "pulcher" שפירושו "יפה". זה הוא אחד משלושה מינים של הסוג הטקסונומי האפרו-אסיאתי, ברווז כותנה, אשר מונה קבוצת ברווזים לא שגרתיים. לא ידוע על תת-מינים. ברווז זה הוא אחד ממיני הברווזים הקטנים ביותר: אורכו כ-30-36 ס"מ ומוטת כנפיו 48-60 ס"מ. משקל הזכר 300-430 גרם ומשקל הנקבה 245-340 גרם. הוא בעל מקור קטן וקומפקטי. בעונת הרבייה גבו, צווארו וראשו ירוקים כהים, לחיו לבנות וירוקות כהות, חלקו התחתון בצבע אפור בהיר ולבן. זנבו, נוצות התעופה העיקריות שלו והבסיס שלהן הם בצבע שחור, בעוד נוצות התעופה המשניות שלו לבנות. בסיס נוצות התעופה המשניות שלו הוא ירוק ססגוני כהה. עם תום עונת הרבייה הססגוניות הולכת ופוחתת וצבע הנוצות נהיה עמום יותר. המין מפגין דו-צורתיות זוויגית, לנקבה יש צוואר מפוספס יותר ופחות ירוק, בדומה לזכר מחוץ לעונת הרבייה. צבע העופות הבוגרים עמום יותר, וראשם חום כהה עם כתמים. לזכר יש קול שריקה גבוה ולנקבה קריאה בעלת קול נמוך יותר. הברווז הגמדי הירוק נפוץ בדרום גינאה החדשה וברחבי צפון אוסטרליה (מאוסטרליה המערבית, דרך הטריטוריה הצפונית ואל תוך קווינסלנד). מכיוון מערב, הוא מגיע בדרך כלל למזרח טימור, ושם קיימת אפשרות שהוא מתרבה באגם אירללרה. לרוב מין זה הוא יציב ואינו נודד, מלבד התפזרות בעונות מרובות משקעים. מרחב המחיה שלו הוא לגונות באזורי שפלה, בעלות צמחייה רבה, ומקורות מים מתוקים קבועים אחרים. למרות שנרשמה ירידה מתמשכת במספר הפריטים בטבע, מין זה עדיין נמצא במצב שימור ללא חשש (LC). הברווז הגמדי הירוק מקנן בחללי עצים. שמונה עד שתים עשרה ביצים מוטלות בכל פעם ומשך הדגירה הוא 26 ימים. מדיה וקבצים בנושא ברווז גמדי ירוק בוויקישיתוף ברווז גמדי ירוק, באתר ITIS (באנגלית) ברווז גמדי ירוק, באתר NCBI (באנגלית) ברווז גמדי ירוק, באתר GBIF (באנגלית) ברווז גמדי ירוק באתר הרשימה האדומה של IUCN Simpson DP (1979). Cassell's Latin Dictionary (5 ed.). London: Cassell Ltd. ISBN 0-304-52257-0. Green Pygmy-goose (Nettapus pulchellus), www.hbw.com (באנגלית) Ogilvie, Malcolm Alexander; Young, Steve (2003). Wildfowl of the world. Sydney, NSW: New Holland Publishers. p. 72. ISBN 1-84330-328-0. Trainor, Colin L. (2005). "Waterbirds and coastal seabirds of Timor-Leste (East Timor): status and distribution from surveys". Forktail. 21: 61–78. Nettapus pulchellus (Green Pygmy-goose, Green Pygmy Goose), www.iucnredlist.org "Green Pygmy Goose". Perth Zoo website. South Perth, WA: Perth Zoo. 18 במרץ 2009. אורכב מ-המקור ב-2010-02-21. נבדק ב-22 בפברואר 2010. {{cite web}}: (עזרה)
המינהל הכללי לביטחון הציבור (אוסטריה)

המינהל הכללי לביטחון הציבור (בגרמנית: Generaldirektion für die öffentliche Sicherheit, בראשי תיבות "GDföS") הוא מחלקה של משרד הפנים האוסטרי האחראית לכל מה שקשור לענייני ביטחון הציבור במדינה. בראש המחלקה עומד המנהל הכללי לביטחון הציבור, שמדווח ישירות לשר הפנים. משרדי המינהל ממוקמים במינוריטנפלאץ שבבירת אוסטריה, וינה. הבסיס החוקי של המינהל הכללי לביטחון הציבור, הוא פסקה 6 בחוק משטרת הביטחון הפדרלית. מספר רשויות אכיפת חוק שאינן חלק מהמשטרה הפדרלית כפופות למינהל הכללי: המינהל לביטחון המדינה ושירותי מודיעין: שירות ביון וביטחון פנים משטרת הפלילים הפדרלית: גוף פדרלי למלחמה בפשיעה חמורה המשטרה הפדרלית: גוף אכיפת החוק והסדר העיקרי במדינה יחידת קוברה: יחידת כוחות מיוחדים לתגובה מהירה Flugpolizei: משטרת האוויר  Sondereinheit für Observation: יחידה מיוחדת למעקב טכני המשרד הפדרלי למאבק בשחיתות מרכז ההתראה הפדרלי הגנה אזרחית אתר האינטרנט הרשמי של המינהל הכללי לביטחון הציבור המינהל הכללי לביטחון הציבור באתר משרד הפנים (בגרמנית) תגים וסמלי המינהל הכללי לביטחון הציבור (בגרמנית)
האיגוד האירופאי של גני החיות והאקווריומים

האיגוד האירופאי של גני החיות והאקווריומים (באנגלית: European Association of Zoos and Aquaria, ובראשי תיבות: EAZA) הוא ארגון עבור גני חיות ואקווריומים המקשר בין 340 ארגונים חברתיים ב-41 מדינות, ובנוסף מפעיל את תוכניות השימור של מינים אירופאיים בסכנת הכחדה. האיגוד פתוח לגני חיות ואקווריומים חדשים בכל רחבי העולם העומדים בתקני הארגון. בין גני החיות והאקווריומים בעולם שחברים בארגון ניתן למצוא במדינות: אוסטריה, בלגיה, קרואטיה, צ'כיה, דנמרק, אסטוניה, פינלנד, צרפת, גרמניה, יוון, הונגריה, אירלנד, ישראל, איטליה, קזחסטן, כווית, לטביה, ליטא, הולנד, נורווגיה, פולין, פורטוגל, רוסיה, סלובקיה, סלובניה, ספרד, שוודיה, שווייץ, טורקיה, אוקראינה, איחוד האמירויות הערביות, ארצות הברית ובריטניה. המשימה של העמותה היא לקדם שיתוף פעולה לקידום התכנון האוסף האזורי ושימור חיות הבר, בעיקר באמצעות תוכניות גידול מתואמות של חיות בר כגון תוכנית המינים בסכנת הכחדה האירופית (EEP). הארגון מקדם פעילות חינוכית ומייעץ לאיחוד האירופי או לוועדות ייצוגיות אחרות כגון הפרלמנט האירופי והמועצה האירופית. עד שנת 2014, הארגון לא קיבל סובסידיות ממדינות אירופאיות. בשנת 2004 ייסד הארגון את ארגון "שלשוק" שמטרתו להגן על מיני צבים שונים, וקמע הארגון הוא אוסקר הצב, דמות מסדרת טלוויזיה בריטית, וכבר בשנתו הראשונה של הארגון הוא אסף מעל 250,000 אירו. מדי שנתיים יוזם הארגון קמפיין המוקדש למינים מאוימים או לסביבה מאוימת. מטרות הקמפיין הן למשוך תשומת לב לבעיה, לקדם מודעות למגוון ביולוגי, לגייס כספים לפרויקטים מיוחדים ולעשות עבודת שתדלנות בממשלות לאומיות ובארגונים בינלאומיים. הקמפיינים של הארגון עוסקים בנושאי איכות הסביבה והפצת מידע על חשיבות המגוון הביולוגי ועל שימורו למבקרים. הארגון החל את הפרויקט הראשון בשנת 2000 עם קמפיין בנושא ציד וסחר בלתי חוקי של חיות בר מאוימות. הקמפיין הפועל כעת מתמקד באובדן המאיים של זני ציפור רבים באסיה בגלל הסחר הבלתי חוקי עם הציפורים לתחרויות ציפורי שיר, שהן פופולריות באזור. במשך כל זמן פעולתו של הארגון הופעלו מספר קמפיינים והם: 2017/2019 - היער השקט: משבר הציפורים באסיה 2015/2017 - תן לזה לגדול 2011/2013 - דרום מזרח אסיה (ביחד עם IUCN) 2010/2011 - קופי אדם 2008/2010 - טורפים אירופאיים 2007/2008 - דו-חיים 2006/2007 - מדגסקר 2005/2006 - קרנף 2004/2005 - הלם קרב 2002/2004 - טיגריס 2001/2002 - יער גשם 2000/2001 - ציד לא חוקי האיגוד העולמי של גני חיות ואקווריומים ארגון גני החיות הישראלי אתר האינטרנט הרשמי של האיגוד האירופאי של גני החיות והאקווריומים (באנגלית) האיגוד האירופאי של גני החיות והאקווריומים, ברשת החברתית פייסבוק האיגוד האירופאי של גני החיות והאקווריומים, ברשת החברתית אינסטגרם האיגוד האירופאי של גני החיות והאקווריומים, ברשת החברתית LinkedIn האיגוד האירופאי של גני החיות והאקווריומים, סרטונים בערוץ היוטיוב
אפולודורוס

אפולודורוס (ביוונית: Ἀπολλόδωρος, אפולודורוֹס במלעיל דמלעיל – ההטעמה בהברה השלישית מהסוף) היה שם נפוץ ביוון העתיקה. זהו שם עצם בלשון זכר המורכב משם האל אפולו ומהמילה "דורון" (מתנה), ומשמעותו: "מתנת אפולו". האם התכוונתם ל... אפולודורוס איש אכרנאי (המאה ה-4 לפנה"ס) – פוליטיקאי אתונאי. אפולודורוס איש אריתראי (אנ') – סופר ביוון העתיקה. אפולודורוס מאתונה (המאה ה-2 לפנה"ס) – היסטוריון ומדקדק יווני. פסאודו-אפולודורוס מחבר ה"ביבליותקה" – מקבץ אוסף מיתוסים ואגדות ב-3 ספרים, בדרך כלל מתוארך למאה ה-1 או ה-2 לספירה. האוסף היה מוכר באופן מסורתי כ"ספרייה של אפולודורוס". אפולודורוס מדמשק (125-60 לספירה) – אדריכל סורי-יווני קדום.
רוח הוורד

רוח הוורד (בצרפתית: Le Spectre de la rose) הוא מופע בלט קצר, של להקת הבלט רוס.[1] כוריאוגרפית הריקוד נוצרה על ידי מיכאיל פוקין, בהתבסס על שיר של תאופיל גוטייה, והמוזיקה: "הזמנה למחול" מאת קרל מריה פון ובר בתזמור של הקטור ברליוז. ליאון באקסט עיצב את התפאורה והתלבושות לריקוד. הופעת הבכורה התקיימה בתיאטרון מונטה קרלו בתאריך: 19 באפריל 1911. בתפקידים הראשיים בהופעת הבכורה הופיעו תמרה קרסבינה - כנערה וואצלב ניז'ינסקי - הורד. הבלט משתף אותנו בחלום נערה החוזרת מנשף הריקודים הראשון בחייה ובידה ורד הצונח לרצפה עם הרדמה. רוח הוורד מופיעה בחלום, וסוחפת את הנערה לריקוד. נשיקה מרוח הוורד והנערה מתעוררת מהחלום. המחול הועלה מספר פעמים בביצועו של רודולף נורייב בסמוך לתאריך עריקתו למערב, וכן במסגרת ערב שהוקדש לדיאגילב על ידי להקת ג'ופרי בלט בניו יורק, וכן היה גם המחול האחרון של הצמד רודולף נורייב והבלרינה מרגוט פונטיין. המחול הועלה גם בהפקת בלט ירושלים בשנת 2016 על ידי הרקדנים מוריאל דבי ומריה סלקטור, בשם "חזיון של מחול". בסרט הקולנוע "ניז'ינסקי" בבימויו של הרברט רוס משנת 1980 מוקדש מקום לשחזור ההופעה המקורית. ריקוד זה מונצח במלואו בקלטת וידאו של בלט האופרה של פריז בשם פריז רוקדת דיאגילב. מדיה וקבצים בנושא רוח הוורד בוויקישיתוף 402,Diaghilev's Ballets Russes by Lynn Garafola טקסט השיר במקור ובתרגום בערך לילות קיץ של הקטור ברליוז בלט ירושלים - מדויק, בהיר ומרשים באתר "הבמה" ערך זה הוא קצרמר בנושא מחול. אתם מוזמנים לתרום לוויקיפדיה ולהרחיב אותו.
המעבדה

המעבדה היא תוכנית רדיו יומית, שעוסקת בנושאים אקדמיים מגוונים. התוכנית משודרת פעמים ביום. בשעה 06:00 ובשעה 13:00 ברשת כאן תרבות, השייכת לתאגיד השידור הישראלי. המשדרים (הפרקים), הנעים בין 35 דקות לשעה (תלוי בנושא ובחוקר), נערכים במתכונת של שיחה בין מגישת התוכנית לבין חוקרים וחוקרות מהאקדמיה. התכנית הוגשה ונערכה על ידי גיל מרקוביץ, מעלייתה לאוויר ב-15 במאי 2017, בפתיחת שידורי התאגיד ועד מרץ 2021. החל ממאי 2021 את התכנית מגישה רונה גרשון תלמי. בסדרה השתתפו חוקרים ומרצים בולטים, ובהם חוקר האקלים פרופ' פנחס אלפר, חוקרת המוח פרופ' דפנה יואל, הסוציולוגית והמשפטנית פרופ' דפנה הקר, חוקר ומשקם השוניות פרופ' נדב ששר, הארכאולוג פרופ' ישראל פינקלשטיין, המשוררת וחוקרת הספרות פרופ' חביבה פדיה והבלשן ומחיה השפות פרופ' גלעד צוקרמן, חוקר התיאטרון פרופ' יהודה מורלי, חוקר הצחוק וההומור פרופ' אריה סובר, כמעט כולם חברי הסגל האקדמי באוניברסיטאות ובמכללות בישראל. נושאי "המעבדה" נבחרו מכל תחומי הדעת, למשל פיזיקה, מדעי המוח, פסיכולוגיה, ביולוגיה, ספרות, אמנות, וסוציולוגיה. הנושאים מתמטיקה, כימיה, מדעי המחשב וכלכלה כוסו פחות. את כל המשדרים עדיין ניתן גם לשמוע בפודקאסט (תוכן שמע on demand) בעמוד הפודקאסטים של רשת כאן תרבות. אתר האינטרנט הרשמי של המעבדה אתר "המעבדה", באתר כאן תרבות דפנה לוי, ראיון עם רונה גרשון תלמי (עורכת ומגישה של ״המעבדה״) בפודקאסט ״על החיים ועל המוות״, 23 ביוני 2023 גיל מרקוביץ אחראית על תכנים אקדמיים נוספים בתאגיד, כולם במטרה להנגיש את הידע האקדמי הרב והמגוון לציבור, כגון הגשת "שלושה שיודעים" בבקרי חמישי (ברשת כאן תרבות בין שבע לתשע ובערוץ כאן11 בין שבע לשמונה), תוכנית עתידנית ופורמטים נוספים בעבודה.
הכרטיס הכפול

הכרטיס הכפול הוא תקנה שהנהיג איגוד הכדורסל בישראל, המאפשרת לשחקני כדורסל עד גיל 22 להשתייך לקבוצה מליגת העל בכדורסל ובמקביל לשחק ולהתאמן בקבוצה מהליגה הלאומית והארצית. התקנה נכנסה לתוקף בעונת 2013/2014. איגוד הכדורסל ומנהלת הליגה הלאומית יזמו את התקנה. התקנה נועדה לאפשר לשחקנים צעירים שאינם מקבלים דקות משחק רבות בשל ריבוי שחקנים זרים ומתאזרחים, לקבל דקות משחק בליגות המשנה ובכך לצבר ניסיון על הפרקט. הקבוצות מליגת המשנה זוכות מצידן לשחקנים איכותיים מליגת העל. על פי ההסדר קבוצה מליגת המשנה יכולות לכלול בשורותיהן עד 3 שחקנים מליגת העל. ב-2015 הוחלט לכלול גם את ליגת כדורסל הנשים בהסדר זה לקראת עונת 2015/2016, ובכך לאפשר לשחקניות צעירות לקבל דקות משחק בליגת המשנה. כרטיס כפול בליגות על גברים, לאומית גברים וארצית גברים באתר איגוד הכדורסל בישראל. שלום סיונוב, הכרטיס הכפול - טוב או רע?, באתר ספסל, 13 במאי 2014 דובי פיק, ‏"הכרטיס הכפול": אשדוד ויבנה ישתפו פעולה, באתר ONE‏, 17 ביוני 2013 למדו מהגברים: הכרטיס הכפול יונהג בליגת הנשים, באתר ONE‏, 15 ביולי 2015 ערך זה הוא קצרמר בנושא כדורסל. אתם מוזמנים לתרום לוויקיפדיה ולהרחיב אותו.
.eg

eg. היא סיומת האינטרנט הלאומית של שמות המתחם (domain name) של אתרי אינטרנט הרשומים במצרים, הסיומת הושקה בשנת 1990. שמות המתחם והסיומות מנוהלות על ידי הארגון המצרי 'Egyptian Universities Network'. לכל גוף או אינדיבידואל שרוצה לרשום שם תחום תחת סיומת זו חייב להיות נציג מקומי. הסיומת המצרית באלפבית הערבי היא .مصر(אנ'). במהלך ההפגנות במצרים ב-2011, כל האתרים תחת סיומת זו הושבתו על ידי הממשלה. להלן סיומות האינטרנט המשניות במצרים: מדיה וקבצים בנושא .eg בוויקישיתוף אתר האינטרנט הרשמי של .eg מידע על הסיומת eg. באתר IANA "First IDN ccTLDs Requests Successfully Pass String Evaluation". ICANN. 2010-01-21. 'Historic' day as first non-latin web addresses go live, BBC, 6 May 2010. Egyptian Internet shutdown by government, CNN, January 28, 2011. ערך זה הוא קצרמר בנושא סיומות אינטרנט. אתם מוזמנים לתרום לוויקיפדיה ולהרחיב אותו.
גשר סווינסונד

גשר סְווִינֶסוּנְד (נורווגית Svinesundsbroen; שוודית Svinesundsbron) הוא שמם של שני גשרים - ישן וחדש - המחברים בין העיר השוודית סטרמסטד (אנ') שבמחוז יטאלנד המערבית לבין העיר הנורווגית האלדן (אנ') שבמחוז אסטפולד, והנחשבים כחיבור העיקרי שבין דרום נורווגיה לבין דרום שוודיה. בגשר, הנמתח מעל המצר סווינסונד (אנ') - שהוא שלוחה של פיורד בשם אִידֶה (אנ'), עובר הגבול בין שוודיה והאיחוד האירופי מדרום לבין נורווגיה מצפון, והוא מעבר הגבול המערבי ביותר בין שתי המדינות ואחד הדרומיים שבהם. הגשר הישן הוקם בשנת 1946, ואילו הגשר החדש הוקם בין השנים 2003 ו-2005 כקילומטר בודד ממערב לו. הגשר החדש בנוי כקורה התלויה מקשת לחוצה ולא כגשר תלוי רגיל, והוא נושא את הכביש האירופי E6. מדיה וקבצים בנושא גשר סווינסונד בוויקישיתוף מידע מפורט על הגשר, בעיקר הסבר על מבנהו ודרך התכנון מצלמת אינטרנט הצופה על הגשר ערך זה הוא קצרמר בנושא מבנים ובנושא סקנדינביה. אתם מוזמנים לתרום לוויקיפדיה ולהרחיב אותו.
דייגו רולאן

דייגו אלחנדרו רולאן סילבה (נולד ב-24 במרץ 1993 במונטווידאו, אורוגוואי) הוא כדורגלן אורוגוואי המשחק בעמדת החלוץ בחוארס ובנבחרת אורוגוואי. רולאן הגיע ממחלקת הנוער של דפנסור ספורטינג, כאשר הוא עולה לקבוצה הבוגרת בשנת 2011. ב-28 באוגוסט 2011 ערך רולאן את הופעת הבכורה שלו בתיקו 1-1 נגד סריטו. ב-13 בנובמבר כבש את שערו הראשון בליגה. ב-23 בספטמבר 2012 כבש שלושער בניצחון 1–4 על פרוגרסו. ב-17 בנובמבר כבש עוד שלושער בניצחון 0–4 על בלה ויסטה. לאחר הפריצה שלו במסגרת אליפות אמריקה הדרומית בכדורגל עד גיל 20 לשנת 2013, החלו קבוצות באירופה להתעניין בהחתמת החלוץ וב-11 בפברואר 2013, חתם רולאן בבורדו הצרפתית. ב-29 באוגוסט 2017 רולאן הושאל למשך שנה למאלגה. ב-18 ביולי 2018 חתם רולאן בדפורטיבו לה קורוניה, לאחר כמה ימים הושאל ללגאנס. ב-31 בינואר 2019 הושאל לדפורטיבו אלאבס. בספטמבר 2014 רולאן ערך את הופעת הבכורה שלו במדי התכולים במשחק ידידות נגד נבחרת יפן. שער הבכורה שלו הגיע בניצחון החוץ 1–2 נגד נבחרת צ'ילה ב-18 בנובמבר 2014. במאי 2015 רולאן נכלל על ידי המאמן אוסקר טבארס בסגל הנבחרת לקמפיין קופה אמריקה 2015. מדיה וקבצים בנושא דייגו רולאן בוויקישיתוף דייגו רולאן, ברשת החברתית אקס (טוויטר) דייגו רולאן, באתר Transfermarkt דייגו רולאן, באתר Soccerway דייגו רולאן, באתר BDFutbol דייגו רולאן, באתר WorldFootball.net דייגו רולאן, באתר National Football Teams דייגו רולאן, באתר FootballDatabase.eu דייגו רולאן, באתר ESPN רולאן משלים את העברתו למאלגה.
הקרן הלאומית לפארקים זואולוגיים ואקווריומים

הקרן הלאומית לפארקים זואולוגיים ואקווריומים (באנגלית: National Foundation of Zoological Parks and Aquaria; בראשי תיבות: FUNPZA) הוקמה בשנת 1991. הקרן מוקצה למשרד לאיכות הסביבה של ונצואלה, ומטרתה היא ייעוץ ותמיכה בפארקים זואולוגיים והאקווריום הלאומי, וכן בשליטה על הביצועים הטכניים והמקצועיים שלה. פעילויות הקרן כוללות, אוסף בעלי חיים, חילופי הסכמים עבור האקווריום הטוב ביותר, ותמיכה משפטית. בנוסף הקרן מפתחת תוכניות שימור לאומיות ובינלאומיות. הקרן ממשיכה בפיתוח של פארקים זואולוגיים ואקווריומים בוונצואלה כמרכזי שימור. אתר האינטרנט הרשמי של הקרן הלאומית לפארקים זואולוגיים ואקווריומים ערך זה הוא קצרמר בנושא ונצואלה ובנושא איכות הסביבה. אתם מוזמנים לתרום לוויקיפדיה ולהרחיב אותו. ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "הקרן הלאומית לפארקים זואולוגיים ואקווריומים".
תהליך קרול

תהליך קרול (באנגלית: Kroll process) הוא השיטה התעשייתית העיקרית להפקת טיטניום מתכתי מעפרותיו. השיטה הומצאה בלוקסמבורג, בשנות ה-40 של המאה ה-20, על ידי המטלורג ויליאם ג'סטין קרול, ושוכללה בהמשך על ידיו, גם כתהליך ליצור של זירקוניום מתכתי. תהליך קרול החליף את תהליך האנטר ששימש קודם לכן. עפרת טיטניום (בעיקר אילמניט או רוטיל) עוברת חיזור ראשוני באמצעות אבקת פחם, במיכל הגבה בטמפרטורה של כ-1000 מעלות צלזיוס. אז מוזרם לתערובת התגובה גז כלור (Cl2) ליצירת טיטניום ארבע-כלורי (TiCl4) - שהוא נוזל נדיף מאוד, המבודד מהמערכת באמצעות זיקוק מפריט. משוואת התגובה: T i O 2 + 2 C l 2 + C → T i C l 4 + 2 C O 2 {\displaystyle TiO_{2}+2Cl_{2}+C\rightarrow TiCl_{4}+2CO_{2}} הטיטניום הארבע-כלורי (TiCl4) מועבר למיכל תגובה אחר, העשוי פלדת אל-חלד, בו הוא מחוזר על ידי מגנזיום או נתרן נוזלי, המוכנסים בעודף סטוכיומטרי של כ-20%, בטמפרטורה של כ-850 מעלות צלזיוס. משוואת התגובה: T i C l 4 + 2 M g → T i + 2 M g C l 2 {\displaystyle TiCl_{4}+2Mg\rightarrow Ti+2MgCl_{2}} החומר המתקבל בתהליך זה הוא טיטניום מתכתי גולמי, בתצורה של ספוג (titanium sponge), שעובר עיבוד מכני ובהמשך התכה ויציקה לתבניות. טיטניום היא מתכת בעלת חשיבות רבה לאדם, היא עמידה מאוד לשיתוך, חזקה, כמו פלדה, וקלה ממנה בהרבה (לערך 45% מפלדה), דבר שהופך אותה למועמדת מצוינת למגוון רחב של שימושים, בעיקר בתעשיית הרכב, התעופה והבנייה, אולם, מחירה הגבוה מהווה מכשול משמעותי ליישום נרחב שלה. אחת מההנחות למחיר הגבוה של הטיטניום הוא תפוצתו, אולם, בניגוד למקובל לחשוב, טיטניום הוא יסוד נפוץ מאוד בקרום כדור הארץ (התשיעי במספר), ומחצבי טיטניום מצויים במקומות רבים בעולם, אלא שהפקה תעשייתית של טיטניום מתכתי מעפרותיו היא אתגר הנדסי רב. הטיטניום מופיע בטבע במחצבים בהם הוא קשור לחמצן באחד מהקשרים הכימיים החזקים והיציבים ביותר (TiO2), על מנת לפרק את הקשר בין חמצן וטיטניום ולהפיק טיטניום מתכתי, יש צורך בהשקעת אנרגיה רבה מאוד, שמקשה על יישום של שיטות הפקה פירומטלורגיות רגילות (כפי שנעשה לדוגמה בהפקת ברזל). בנוסף, טמפרטורת ההיתוך הגבוהה של הטיטניום (1668°C), פוטנציאל החיזור הגבוה שלו, והנטייה שלו ליצור דנטריטים, מקשה על היישום של שיטות הפקה אלקטרוליטיות. תהליך קרול מספק מענה לחלק מהבעיות. עם זאת, מדובר בתהליך מורכב, הכולל "הקרבה" של מתכת אחרת (למשל כמגנזיום או נתרן), דבר שמייקר מאוד את מחירו הסופי. לו יימצאו בעתיד שיטות יעילות יותר להפקת טיטניום מעפרותיו, אזי עשוי הטיטניום להיכנס לשימוש נרחב בהרבה, ולהביא לרווחה משמעותית באורח חייו של האדם. הפקת טיטניום בתהליך קרול - הדמיה ממוחשבת, מחלקת האנרגיה של ארצות הברית הפקת טיטניום, סרטון מדעי מהתוכנית: ?How do they do it D.S. van Vuuren, A critical evaluation of processes to produce primary titanium, The Journal of The Southern African Institute of Mining and Metallurgy, ‏August 2009 Steven J. Gerdemann, TITANIUM - Process Technologies, ‏2001 Titanium - Periodic Table of Videos
נחל דיווייד

נחל דִּיווַייְד או עמק דיווייד (באנגלית: Divide Creek - מילולית: נחל החלוקה) הוא נחל הזורם בעמק קצר בסמוך למעבר קיקינג הורס, בהרי הרוקי הקנדיים, על הגבול בין הפארק הלאומי באנף בפרובינציית אלברטה לבין הפארק הלאומי יוהו בפרובינציית קולומביה הבריטית בקנדה. הנחל ממוקם בהרי הרוקי הקנדיים, בדיוק על קו פרשת המים של אמריקה. נחל דיווייד זורם למרחק קצר על קו פרשת המים, ואז מתפצל - כאשר צד אחד זורם מזרחה, מתמזג לתוך נהר בואו וזורם למפרץ הדסון ולאוקיינוס האטלנטי, וצד אחר זורם מערבה, מתמזג לנהר קיקינג הורס וזורם אל האוקיינוס השקט. בכך מדובר בנהר ייחודי, בזורמו אל שני עברי קו פרשת מים. פאטון, בריין, ורובינסון, בארט מדריך לשבילים בהרי הרוקי הקנדיים, מהדורה שמינית, סאמרת'ות, באנף, אלברטה, עמ' 169–170. אתרים בפארק הלאומי יוהו מפת מיקום נחל דיווייד